Pirkanmaan käräjäoikeudessa käsiteltiin perjantaina syyskuussa tapahtunutta joukkotappelua.

Syyttäjä vaatii viime syyskuussa Särkänniemen parkkipaikoilla tapahtuneesta nuorisojengien joukkotappelusta yhdelle 17-vuotiaalle murhan ja tapon yrityksestä epäillylle viisi vuotta ehdotonta vankeusrangaistusta.

Lastenkodissa kasvanut, mutta tekohetkellä sieltä karkuteillä ollut nuorukainen tuotiin oikeuskäsittelyyn Kylmäkosken vankilasta. Hän oli puukottanut edellisenä iltana tuttavaansa Tampereen keskustassa ja heti seuraavana ilta samaa tuttua parkkipaikalla Särkänniemessä. Puukotusten syyksi ilmeni oikeussalissa riita tai mustasukkaisuus samasta nuoresta naisesta.

Parkkipaikalla Särkänniemessä epäilty puukotti myös omaa isäänsä, joka oli lyöttäytynyt mukaan nuorisoporukkaan hakeakseen poikansa takaisin lastenkotiin.

- Riidat ja tappelut, tapahtumien kulku ovat selvät, mutta monet tappelussa olleet nuoret olivat sekaisia viinasta ja huumeista, syyttäjä Jari Kukko analysoi Iltalehdelle.

Puukotuksista epäillyn puolustusasianajan Kimmo Karvisen mukaan epäilty houkuteltiin Särkänniemeen ja oma isä toimi " palkkiometsästäjänä " .

Muita vastaajia oli viisi, kolme miestä ja kaksi naista, jotka tuomittiin perjantaina sakkorangaistuksiin.

Tappelu syysiltana oli väkivaltainen ja siinä käytettiin potkuja, nyrkkejä ja osallisilta löydettiin teräaseita, 1000 watin sähkölamautin, jousipatukka ja ilmastointiteippiä, jolla yksi vastaaja myönsi yrittäneensä estää avunhuudon teippaamalla huutajan suun.

Mustasukkaisuutta

Syytetty saapui oikeussaliin hymyillen ja rempseästi käyttäytyen. JUHA VELI JOKINEN

Synkän keskiviikkoillan joukkotappelun alkubensat heitettiin tuleen tiistaina Tampereen keskustassa, kun mustasukkainen 17-vuotias puukotti saman ikäistä tuttuaan.

Syyttäjän mukaan kysymys on törkeästä pahoinpitelystä, kun puukottaja iski selkään paikalta jo poistuvaa. Epäilty kiistää selkään puukotuksen mutta myönsi iskeneensä edestäpäin koukaten alaselkään. Uhri vuosi verta ja soitti äidilleen, joka haki pojan ensiapuun.

Tampereen yliopistollisessa sairaalassa tehtiin virhe, kun ensiavusta ei ilmoitettu poliisille selvästä puukotuksesta. Äiti ja pistohaavasta tikattu poika päästettiin kotiin.

- Jos tiistaina yöllä olisi tehty poliisille ilmoitus, olisi voitu välttää koko seuraavan illan joukkotappelu, syyttäjä tiivisti salissa.

Syyttäjän mukaan epäillylle jäi vielä jotain hampaan koloon ja hän halusi tavata vielä uudelleen jo puukotetun seuraavana iltana Särkänniemessä, minne epäilty meni ja myös hänen isänsä oli soluttautunut toisen ryhmän mukaan hakemaan poikaansa.

Tappelun edetessä edellisen illan puukottaja ja nainen, josta nuorukaiset taistelivat, ottivat luvatta käyttöön parkkipaikalta tutuin isän auton ja yrittivät paeta. Sekakäytöstä sekaisin ollut 17-vuotias ajoi kuitenkin päin kaidetta.

Kun hän ja nuori nainen pakenivat kolariautosta, he törmäsivät sattumalta juuri edellisen illan puukotuksen uhriin ja puukottajan isään. Silloin epäilty kaivoi uudelleen vyötäisiltään puukon tupesta ja iski uudelleen samaa uhria viisi kertaa ja myös isäänsä, mitä tekoa tutkittiin tapon yrityksenä.

Käsittely jatkuu

Tällä puukolla 17-vuotias iski omaa isäänsä. JUHA VELI JOKINEN

Yli kuusi tuntia jatkunut perjantain oikeuskäsittely jatkuu tiistaina, jolloin on varsinaisesti murhan yrityksen ja isän puukotuksen suullinen käsittely.

- Kun syyttäjä vaatii viittä vuotta ehdotonta, päämieheni istuu siitä ehkä kaksi, Karvinen epäili.

Puukotusten uhria kuultiin myös perjantaina vastaajana ja hän näkyi toipuneen teräaseella saamistaan vammoista hyvin.

Uhrille hälytti apua Särkänniemen edustalla sattumoisin autollaan kulkenut pariskunta. Uhri toimitettiin uudelleen yliopistollisen sairaalan ensiapuun, Acutaan, missä hän oli siis ollut tikattavana juuri edellisenä iltana saman puukottajan aiheuttamista hengenvaarallisista vammoista.

Tappeluun osallistuneilta löydettiin myös sähkölamautin. JUHA VELI JOKINEN

Korjaus kello 21.09: Joukkotappelu tapahtui syyskuussa, ei lokakuussa.